SUG‘URTALOVChILAR VA QAYTA SUG‘URTALOVChILARNING TO‘LOV QOBILIYATI TO‘G‘RISIDAGI NIZOMGA O‘ZGARTISh VA QO‘ShIMChA KIRITISh HAQIDA

O‘zbekiston Respublikasining “Sug‘urta faoliyati to‘g‘risida”gi Qonuniga (O‘zbekiston Respublikasi Oliy Majlisining Axborotnomasi, 2002-y., 4-5-son, 68-modda) muvofiq buyuraman:
 1. O‘zbekiston Respublikasi moliya vazirining 2008-yil 22-apreldagi 41-sonli buyrug‘i (ro‘yxat raqami 1806, 2008-yil 12-may) (O‘zbekiston Respublikasi qonun hujjatlari to‘plami, 2008-yil, 20-21-son, 178-modda) bilan tasdiqlangan Sug‘urtalovchilar va qayta sug‘urtalovchilarning to‘lov qobiliyati to‘g‘risidagi nizomga ilovaga muvofiq o‘zgartish va qo‘shimcha kiritilsin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 1. 17-band quyidagi tahrirda bayon etilsin:
 “17. Sug‘urtalovchi (qayta sug‘urtalovchi) boshqa yuridik shaxslarning ustav kapitallariga joylashtirgan aktivlarining umumiy summasi, agar qonun hujjatlarida boshqacha qoida nazarda tutilmagan bo‘lsa, sug‘urtalovchi (qayta sug‘urtalovchi) o‘z mablag‘lari manbalari summasining 50 foizi miqdori bilan chegaralanadi, oldingi moliyaviy yil yakuni bo‘yicha xalqaro auditning ijobiy xulosasini olgan tijorat banklarining ustav kapitallarida ishtirok etish bundan mustasno.”.
 2. 36-band quyidagi mazmundagi jumla bilan to‘ldirilsin:
 “Bunda yil yakuni bo‘yicha to‘lov qobiliyati normativlari hisob-kitobini va sug‘urtalovchilarning (qayta sug‘urtalovchilarning) aktivlarini joylashtirishga oid, shuningdek qayta sug‘urta qilish operatsiyalariga oid talablarga rioya qilinganligi to‘g‘risidagi ma’lumotlar hisobot yilidan keyingi yilning 15-fevralidan, xorijiy investitsiya ishtirokidagi korxonalar tomonidan esa — 25-martidan kechikmagan holda taqdim etiladi.”.